เตือนฝรั่งเศสพร้อมบึ้ม!
ดิอีโคโนมิสต์ชี้เป็นระเบิดเวลาพร้อมปะทุทุกเมื่อศก.ส่อแย่หนัก
17 พ.ย. 2555

ดิอีโคโนมิสต์ชี้เป็นระเบิดเวลาพร้อมปะทุทุกเมื่อศก.ส่อแย่หนัก
สื่อชื่อดังเตือนฝรั่งเศส คือ ระเบิดเวลาใจกลางยุโรป เหตุปฏิรูปเชื่องช้า เศรษฐกิจแย่หนัก
นิตยสารดิ อีโคโนมิสต์ ของอังกฤษ ออกโรงเตือนเมื่อวันที่ 16 พ.ย. ว่า ฝรั่งเศสคือระเบิดเวลาเศรษฐกิจที่อยู่ตรงใจกลางของยุโรปที่พร้อมระเบิดทุกเมื่อ โดยในปีหน้าวิกฤตเศรษฐกิจอาจจะถล่มฝรั่งเศสได้
ในบทความซึ่งตีพิมพ์ในฉบับล่าสุด ซึ่งมีหัวเรื่องว่า “เพราะเหตุใดฝรั่งเศสถึงกลายมาเป็นจุดที่อันตรายที่สุดของกลุ่มยูโรโซน” เตือนว่า ประธานาธิบดี ฟรองซัวส์ ออลลองด์ และนายกรัฐมนตรี ฌอง มาร์ก อายโรต์ ทำงานได้อย่างล่าช้า โดยเฉพาะในการปฏิรูปเศรษฐกิจของประเทศ
“ทั้งประธานาธิบดี ออลลองด์ และอายโรต์ เป็นผู้นำที่ขาดความกล้าพอที่จะเดินหน้าปฏิรูปและไม่กล้าพอที่จะขัดกับฝ่ายตรงข้าม” ดิ อีโคโนมิสต์ รายงาน
สื่อชื่อดังรายงานด้วยว่า แม้ว่าดูเหมือนว่ารัฐบาลฝรั่งเศสชุดปัจจุบัน ซึ่งมาจากฝั่งสังคมนิยมนั้นจะเข้าใจในสถานการณ์ปัญหาเศรษฐกิจของประเทศเป็นอย่างดีที่จำเป็นจะต้องเดินหน้าการปฏิรูป แต่การปฏิรูปที่เกิดขึ้นในขณะนี้นั้นเป็นไปอย่างเชื่องช้าเกินไปและไม่เพียงพอ 
ดิ อีโคโนมิสต์ ยังได้ให้รายละเอียดถึงปัญหาต่างๆ ของฝรั่งเศสไม่ว่าจะเป็นภาวะเศรษฐกิจที่เริ่มฝืด ปัญหาการว่างงานที่สูง ขณะที่ตัวเลขขาดดุลการค้าก็พุ่งสูงมากขึ้นแตะที่ระดับ 57% ของจีดีพี ซึ่งเป็นตัวเลขที่สูงที่สุดของกลุ่มยูโรโซน
นอกจากนั้น บรรยากาศทางธุรกิจในฝรั่งเศสยังเริ่มซบเซาลง แต่รัฐบาลกลับใช้มาตรการขึ้นภาษีไม่ว่าจะเป็นภาษีธุรกิจ ภาษีคนร่ำรวย ภาษีรายได้จากการปันผล และภาษีรายได้จากการขายหุ้น และยังปรับเพิ่มรายได้ขั้นต่ำของแรงงานอีกด้วย 
แต่ในขณะเดียวกันนั้น ชาวฝรั่งเศสเองทั้งชนชั้นสูงและประชาชนทั่วไปต่างก็ไม่พร้อมกับการที่จะต้องสูญเสียอำนาจบางส่วนของประเทศให้กับยุโรปส่วนกลาง ซึ่งทำให้การปฏิรูปของฝรั่งเศสตามแผนของยุโรปนั้นเป็นไปอย่างล่าช้า 
“กองทุนการเงินระหว่างประเทศ (ไอเอ็มเอฟ) ได้ออกโรงเตือนเมื่อเร็วๆ นี้ด้วยว่า ฝรั่งเศสมีความเสี่ยงสูงตามหลังอิตาลีและสเปนเท่านั้น ออล ลองด์ไม่เคยที่จะปลดชนวนระเบิดเวลาที่อยู่ใจกลางของยุโรปแห่งนี้ได้เลย” ดิ อีโคโนมิสต์ รายงาน 
ทางด้านบรรดาเจ้าหน้าที่ฝรั่งเศสได้ออกโรงปฏิเสธรายงานดังกล่าวของ ดิ อีโคโนมิสต์ในทันที พร้อมโต้แย้งว่าบทความดังกล่าวเป็นเพียงการรายงานที่ใช้ความรู้สึกเท่านั้น
“ด้วยความสัตย์จริง ดิ อีโคโนมิสต์ ไม่เคยแก้ตัวเองจากการมีอคติโน้มเอียงได้เลย” อาร์โนด์ มงเตอบูร์ก รัฐมนตรีอุตสาหกรรมของฝรั่งเศสกล่าวโต้แย้ง 
ทางด้านนายกรัฐมนตรี อายโรต์ ซึ่งอยู่ในระหว่างการเดินทางเยือนกรุงเบอร์ลิน กล่าวโต้อย่างดุเดือดว่า ดิ อีโคโนมิสต์ พยายามแต่จะขายหนังสือพิมพ์ของตัวเองเท่านั้น ซึ่งฝรั่งเศสไม่ประทับใจในบทความดังกล่าวอย่างแน่นอน